דפנה בר ציון

דפנה בר ציון (23 באוקטובר 1964 – 14 באוגוסט 2014) הייתה זמרת רוק ומסעדנית ישראלית. נרצחה על ידי בן-זוגה לשעבר, המוזיקאי אילן בן עמי. בר ציון נולדה ברמת גן לאלפרד ועליזה כתב, בת אמצעית בין שתי אחיות. ב-1977, כאשר הייתה בת 12, החלה לנגן בפסנתר ולכתוב שירים. כנערה מתבגרת בשנות השמונים הייתה בר ציון דמות מוכרת למדי במועדוני הלילה בתל אביב. ב-1985 הקימה להקת ניו ווייב בשם "מטרופולין". ההרכב הופיע במועדונים כמו בית ליסין ורוקסן, אך לא פרץ אל תודעת הציבור. בהמשך השנה נישאה לאייל בר ציון, מבעלי מועדון "הפינגווין". ב-1990 התפרקה "מטרופולין", ובר ציון הקימה הרכב חדש ללא שם, אך בעקבות לידת בתה היחידה נטע, החליטה להתמקד בהקמת משפחה וההרכב החדש פורק. השיר היחיד שהוציאה לאור באותה שנה היה "אל תוך הלילה", בעיבודו של אילן וירצברג, שלא זכה להצלחה רבה. ב-1994, לאחר גירושיה ובעקבות ביקור מקרי בשכונת נווה צדק בתל אביב, הקימה בר ציון את מסעדת "קפה סוזאנה". ב-1999 חזרה למוזיקה והחלה לעבוד על אלבומה הראשון. על הסקיצות הראשונות של שירי האלבום עבדה עם המתופף דודי לוין, שכמעט היה המפיק המוזיקלי של האלבום. לאחר ארבעה חודשים נפרדו דרכיהם של השניים, ומשה דעבול נכנס לנעליו של לוין. יחד עם דעבול הפיקה בר ציון את האלבום באופן עצמאי. בדצמבר באותה שנה יצא הסינגל הראשון מתוכו "אהבה", אשר כלל גם גרסת רמיקס לשיר. בהמשך יצא הסינגל השני "מכאן ועד עולם", שכלל גם את השירים "תן סימן" ו"ירח אדום". הסינגל השלישי, "כשלילה יורד בחלונה", כלל את השירים "כשלילה יורד בחלונה" ו"געגוע". ב-2000 הוציאה בלייבל "פוך" את האלבום, שנשא את השם "אם אתה מקשיב" (השם נלקח מתוך פזמון השיר "כשלילה יורד בחלונה"). שיריו עסקו באהבה ופרידות, ציפייה והתעללות בילדים. חברת "התקליט" הפיצה את האלבום, שזכה להצלחה בעיקר בזכות השירים "תן סימן", "כשלילה יורד בחלונה", "אהבה", "ירח אדום" ו"געגוע", שזכה ללא מעט השמעות ברדיו והפך ללהיט. בחנוכה באותה שנה השתתפה בפסטיגל"צ לילדים של גלי צה"ל עם השיר "הבובה זהבה", במקור של להקת "החלונות הגבוהים". עוד באותה שנה פתחה את "לילה דאנס בר", שהפך לאחד המצליחים והידועים בתל אביב. ב-2002 עזבה לטובת עיסוק במוזיקה. לאחר יציאת האלבום שוב לקחה בר ציון פסק זמן מהמוזיקה. ב-2007 הוציאה בחברת נענע דיסק את אלבומה "תהומות", שכלל את הסינגלים "עננים" ו"תהומות" שיצאו כבר ב-2006 ו"מתוך דמעה", גרסה עברית לשיר "As Tears Go By" של האבנים המתגלגלות שתרגם אריק איינשטיין. האלבום זכה להצלחה בינונית, ופרט לשיר "מתוך דמעה" לא הותיר להיטים נוספים. לאחר יציאתו יצא הסינגל הרביעי ממנו "זה לא הולך", המוכר גם בשמו המלא "זה לא הולך בינינו". ב-2009 השתתפה בפרויקט "מצב צבירה נוזלי" וביצעה בו את השיר "דלת", אותו כתבה והלחינה. הפקת השיר ועיבודו (תכנותים וסאונד) נעשו על ידי בר ציון בשיתוף עובד פרסיקו, והוא כולל בתוכו ליין מוזיקלי משיר שהקליטה בר ציון ב-1988 עם להקתה "מטרופולין". השיר "דלת" הוביל את בר ציון להקליט את אלבומה השלישי, שגם הוא נקרא "דלת". האלבום, שהיה אמור לכלול פרט לשיר הנושא גם את השירים "בעולם מושלם", "שלם" ו"שותקת", נגנז מסיבה לא ידועה ומעולם לא הופץ. ב-2010 כתבה לאלבום הראשון של ההרכב "גרוב כנעני" שירים הכתובים בעברית הדומה לשפה העברית של התנ"ך. לאחר מותה של בר ציון, הקליט ושחרר אריאל זילבר גרסה חדשה לשיר "צבע החיים" שהופיע באלבום. ב-2011 רכשה את מסעדת "רג'ינה" שבמתחם התחנה. ב-2014, מספר ימים לפני מותה, פתחה בר ציון את מסעדת "אבטליון" בשוק הפשפשים בתל אביב ונמנתה עם בעליה. ב-2013 החלה לעבוד על אלבומה השלישי (במקום האלבום הגנוז "דלת") "תל אביב - צפת" עם להקת הבנות בנות עמי, אך העבודה עליו נקטעה לאחר מותה של בר ציון וגורלו עדיין לא ידוע. מנישואיה הראשונים לאייל בר ציון בסוף שנות ה-80 נולדה בתה היחידה נטע. בני הזוג התגרשו במחצית הראשונה של שנות ה-90. בשנת 2012 נישאה בשנית למוזיקאי אילן בן עמי, והשניים נפרדו בשנת 2014. ב-14 באוגוסט 2014 נמצאה גופתה בדירתו של בן עמי בשכונת פלורנטין בתל אביב. המשטרה ניהלה מצוד אחרי בן עמי, הוא נתפס בתל אביב כעבור שלושה ימים והודה ברצח. ב-31 בינואר 2017 הוא הורשע ברצח, ובמרץ אותה שנה נידון למאסר עולם. בר ציון הייתה בת 49 במותה. הותירה את בתה ואת שתי אחיותיה. נקברה בבית העלמין ירקון. שירה "זה לא הולך" מתוך האלבום "תהומות" שיצא ב-2006, העוסק ביחסים מתוחים בין בני זוג ופרידה, קיבל משמעות חדשה לאחר מותה, בשל היחסים המתוחים ששררו בין בר ציון לבן עמי במהלך נישואיהם וכן לאחר שנפרדו (בשיר מופיעות בין היתר שורות כמו ”זה לא הולך בינינו, בינינו, זה כבר מזמן לא הולך” ו”השמיים סגורים, הדלת נטרקת, הולכת לישון וכבר לא מתחרטת ולכן אהובי, האם בפעם האחרונה למעני, למענך, נכבה את האור ונדליק את השקט”). אלבומי סולו אם אתה מקשיב (2000) - חברת התקליטים פוך והפצת התקליט תהומות (2007) - חברת התקליטים נענע דיסק סינגלים אל תוך הלילה (1990) אהבה (1999) - חברת התקליטים פוך מכאן ועד עולם (1999) - חברת התקליטים פוך כשלילה יורד בחלונה (2000) - חברת התקליטים פוך עננים (2006) תהומות (2006) מתוך דמעה (2007) זה לא הולך (2007) שיתופי פעולה גרוב כנעני (2010) וידאו קליפים עננים (2007) זה לא הולך (2007) הנסיכה (2007) דלת (2009) הקלטות נוספות, סקיצות ושירים גנוזים הבובה זהבה - מתוך הפסטיגל"צ (2000) דלת - מתוך פרויקט "מצב צבירה נוזלי" והאלבום הגנוז "דלת" (2009) בעולם מושלם - מתוך האלבום הגנוז "דלת" (2009) שלם - מתוך האלבום הגנוז "דלת" (2009) שותקת - מתוך האלבום הגנוז "דלת" (2009) שלדים בארון - סקיצה של השיר האחרון שכתבה בר ציון בחייה, עם מבצעת השיר גלית אזוגי (2014) דפנה בר ציון, באתר שירונט דפנה בר ציון, באתר MOOMA (בארכיון האינטרנט) דפנה בר ציון באתר Qube אלי סניור ואיתי בלומנטל, הנרצחת בת"א: המסעדנית והזמרת דפנה בר ציון, באתר ynet, 15 באוגוסט 2014 אילן ליאור, דפנה ארד, הותר לפרסום: דפנה בר ציון היא הזמרת והמסעדנית שנרצחה בתל אביב, באתר הארץ, 15 באוגוסט 2014 אבי אשכנזי‏, הותר לפרסום: אשת חיי הלילה שנרצחה - דפנה בר ציון, באתר וואלה, 15 באוגוסט 2014 יעל לאור‏, הנרצחת לוואלה!, יום לפני מותה: "נחכה שיקרה משהו טוב", באתר וואלה, 15 באוגוסט 2014 אסף נבו, ‏דפנה בר ציון ז"ל, הרוקרית העצובה שהאכילה את תל אביב, באתר ‏מאקו‏, 15 באוגוסט 2014 פרידה מאשת חיי הלילה והמוזיקאית. האזינו לשירים של דפנה בר ציון, באתר וואלה, 15 באוגוסט 2014 אין קשר להרכב באותו שם שהוקם בשנת 2005 על ידי עופר מאירי. דפנה בר ציון באתר Qube אלי סניור, הנגן הודה ושחזר את רצח פרודתו המסעדנית, באתר ynet, 18 באוגוסט 2014. גלעד מורג, נגן "הברירה הטבעית" הורשע ברצח פרודתו: "הלם בראשה בפטיש, להטיל מאסר עולם", באתר ynet, 31 בינואר 2017